Dia Internacional dels Arxius a Mataró
Enguany, davant la impossibilitat de celebrar actes amb la presència de públic, l'Arxiu Comarcal del Maresme (ACM) realitza tres activitats virtuals i el Museu Arxiu de Santa Maria (MASMM) en duu a terme una, amb l'objectiu de commemorar el Dia Internacional dels Arxius.
Virtualització del celler històric de Can Palauet (seu de l'ACM)
El Celler de l'ACM és un projecte multimèdia complet on ha aprofitat els diferents recursos a l'abast per acostar la història del Maresme i divulgar-la al major nombre de persones, tenint molt present la situació actual que estem vivint.
Amb la visita real al celler, la pàgina web, la visita virtual i el quadern per pintar s'abracen totes les edats i suports disponibles per promocionar i donar a conèixer arreu la història del vi al Maresme.
Per un costat, la pàgina web ( http://celler.elmaresme.cat/ ) on s'hi pot trobar tota la informació de què es disposa.
D'aquesta manera, es confereix un lloc web amb un disseny actual, compatible amb dispositius mòbils i amb una gran quantitat de fotografies.
Per un altre, a partir de la plataforma "Google Expeditions", la visita virtual ( https://poly.google.com/view/4u6-k7pdcKR ) al celler permet caminar pel seu l'interior, tal com si hi estiguéssim físicament a dins, i consultar els elements multimèdia superposats que expliquen les diferents feines que s'hi realitzaven.
Sens dubte, és la part més innovadora i tecnològica de totes.
Degut a la situació de confinament, s'han popularitzat les visites virtuals a diferents museus i llocs turístics d'interès donant a conèixer aquest format al gran públic.
Així, ara que hi ha molta més gent que coneix aquesta alternativa serà cada vegada una opció més demandada i que cal aprofitar perquè la nostra comarca no es quedi enrere.
La visita virtual al celler és multidispositiu, és a dir, s'hi pot accedir des de qualsevol ordinador, smartphone o tablet, i fins i tot amb ulleres de realitat virtual sense necessitat d'instal·lar cap aplicació o programari específic.
A més, està ubicada al repositori oficial de visites virtuals de Google, la qual cosa assegura una major difusió i un millor posicionament, ja que forma part del catàleg del buscador més emprat a internet.
És un repositori centrat en el món educatiu però que ofereix moltes més opcions que les merament escolars, entre les quals la possibilitat d'organitzar una visita virtual grupal on una persona pot fer de guia i la resta fer de visitants ampliant així el contingut del tour i creant una experiència més arrodonida.
I per completar les diferents potes del projecte, s'hi troba el quadern per pintar en format paper i destinat al públic infantil.
Una manera divertida i entretinguda d'explicar com s'elaborava el vi als cellers, i que no només permet arribar als més petits sinó també, de retruc, als grans als quals els ensenyen què feien cada un dels personatges que es pinten.
El quadern es pot descarregar directament de la pàgina web, reduint molt significativament els costos del projecte (sense la necessitat de passar per impremta) i superant les limitacions de distribució.
Aquesta iniciativa s'emmarca en la "Primavera fotogràfica", impulsada des dels arxius de la Xarxa d'Arxiu Comarcals de Catalunya (XAC), per donar a conèixer el ric patrimoni fotogràfic dels arxius de Catalunya.
En aquest sentit, l'Arxiu Comarcal del Maresme ofereix la possibilitat de fer un tomb virtual pels municipis de la comarca ( https://youtu.be/zF5V8QorekE ).
Es tracta d'un recull de més de dues-centes imatges que abasten una forquilla cronològica que va de la darreria dels anys seixanta fins a la fi del primer quinquenni dels anys vuitanta del segle xx, i que es conserven als fons fotogràfics de l'Arxiu Comarcal del Maresme.
Bàsicament, les imatges seleccionades provenen del fons fotogràfic de la publicació El Maresme, Setmanari d'Informació, que s'edità entre el 1969 i el 1984, per bé que en menor proporció n'hi ha del Fons Fotografia Carreras i del fons Mataró Escrit, rotatiu en circulació entre el 1986 i el 1993.
Els autors de les fotografies de la tria són: Joan Batlle Montserrat, Antoni M. C. Canal, Santi Carreras, Manuel Cusachs, Jorge Esquerra, Francisco Melero, Roser Parera, Ventura Pey, Gerard Poch, Joan Puig, Enric Quintana i Xavier Saborido.
La selecció d'imatges ens transporta a un Maresme en expansió i en mutació on les velles formes del territori i del quefer diari dels habitants anaven deixant pas al temps que avui coneixem.
Podeu accedir a tota la informació, als fons i a l'activitat de l'Arxiu Comarcal del Maresme a través del web http://xac.gencat.cat /ca/llista_arxius_comarcals/ maresme/
Els usuaris parlen de l'Arxiu Comarcal del Maresme en el marc de la campanya
Per celebrar el Dia Internacional dels Arxius, i mitjançant unes píndoles documentals, diferents usuaris assidus i col·laboradors de l'Arxiu Comarcal del Maresme han estat convidats a fer la seva aportació i deixar constància de la seva relació i vinculació amb els arxius ( https://ja.cat/AhH28 ).
L'enregistrament d'aquestes locucions s'emmarquen en el projecte, impulsat per la Comissió organitzadora dels actes del Dia Internacional d'Arxius i formada pels arxius de la XAC (Xarxa d'Arxius Comarcal de Catalunya), l'ANC (Arxiu Nacional de Catalunya), la Direcció General del Patrimoni Cultural del Departament de Cultura de la Generalitat de Catalunya, l'AAC-GD (Associació d'Arxivers i Gestors de Documents de Catalunya) i molts altres arxius del país que aquest any s'han coordinat, davant la situació de confinament, per fer que siguin els usuaris els que prenguin la paraula per parlar dels arxius.
Mercè Calpè Duran (Mataró, 1949), llicenciada en Química i catedràtica de secundària en Ciències Naturals, Alexandra Capdevila Muntadas (Barcelona, 1975), doctora en Història, tècnica del Centre d'Estudis d'Opinió i professora de l'Ateneu Universitari de Sant Pacià, Francesc Costa Oller (Mataró, 1950) llicenciat en Filologia Catalana i historiador, Joan Giménez Blasco (Mataró, 1954), doctor en Història i catedràtic de secundària de Geografia i Història, Héctor López Silva (Mataró, 1992), graduat en Història i màster en Formació del Professorat i en Humanitats, Rafel Mitjans Berga (Mataró, 1957), flabiolaire, i Jaume Vellvehí Altimira (Mataró, 1961), historiador.
El fons fotogràfic Miquel Sala i Girbal del MASMM
El Museu Arxiu presenta un tast de vint imatges de qui va ser membre del Museu Arxiu i fotògraf amateur molt implicat en la dinàmica de la ciutat de Mataró: Miquel Sala i Girbal (1926-2008).
A més de ser el fotògraf de l'entitat, amb la seva càmera va capturar la vida de la ciutat entre 1962 i 2000: carrers, edificis, esdeveniments, actes, festes, etc.
L'any 2011, els seus descendents van fer donació al MASMM del seu fons fotogràfic, format per més de trenta mil negatius de pas universal i diapositives, tant en blanc i negre com en color.
Molt ben ordenat i classificat, inclou força reportatges de viatges, però el seu interès radica sobretot en les instantànies del Mataró de finals del segle XX, de gran qualitat artística i documental.
El MASMM, a través del seu web, dona accés a la mostra de vint fotografies dels anys vuitanta i principis dels noranta, seleccionades per Conxi Duro, algunes de les quals s'inclouran en el llibre L'Abans de Mataró II (1965-1992), que editarà properament l'editorial Efadós:
9 de juny - Dia Internacional dels Arxius ( IAD )
El Consell Internacional d'Arxius (ICA) va ser creat per la UNESCO el 9 de juny de 1948.
Per commemorar aquesta creació, des de l'any 2007, se celebra el Dia Internacional dels Arxius en aquesta data.
L'ICA va ser creat amb l'objectiu de defensar la conservació i protecció de qualsevol tipus de documentació, reunint així totes les institucions arxivístiques i professionals internacionals.
N'han sorgit un seguit de normes i documents per garantir una gestió eficaç de les diverses organitzacions existents, a més de donar difusió als documents d'arxiu, protecció al patrimoni documental i accessibilitat als ciutadans per consultar qualsevol tipus de document.